बिहार के सारण लोकसभा क्षेत्र के भाजपा सांसद राजीव प्रताप रुडी कहले कि भोजपुरी बहुत मीठ अवुरी सरल भाषा हटे, जेकर इतिहास बहुत पुरान बा। उ कहले कि भोजपुरी ‘सिर्फ एक भारतीय भाषा’ बता के एकर अनदेखी होखता।
सड़क से सदन तक भोजपुरी के संवैधानिक दर्जा देवे के लड़ाई लड़े वाला राजीव प्रताप रुडी मंगलवार, 6 फरवरी के लोकसभा में भोजपुरी के आठवाँ अनुसुची में शामिल करे के संबंध में एगो सवाल केंद्रीय गृह मंत्रालय से पुछले रहले।
रुडी के सवाल रहे
i) का सही बा कि भोजपुरी देश में सबसे तेजी के बढ़े वाली भारतीय भाषा बिया?
ii) जदी इ सही बा त आज देश में भोजपुरी बोलेवाला लोग के संख्या कतना बा?
iii) सरकार भोजपुरी के बढ़ावे अवुरी भोजपुरी के बचावे खाती कवन कदम उठवले बिया?
iv) का सरकार भोजपुरी के संविधान के आठवाँ अनुसूची में शामिल करे अवुरी एकरा के प्राचीन भाषा के दर्जा देवे के बारे में सोचतिया?
v) जदी सोचतिया त भोजपुरी कब तक संविधान के आठवाँ अनुसूची में शामिल हो जाई?
भाजपा सांसद के सवाल के जवाब में केंद्रीय गृह राज्य मंत्री हंसराज गंगाराम अहीर लिखित जवाब में कहले कि “भोजपुरी, हिंदी भाषा के तहत आवे वाली मातृभाषा के सूची में शामिल एक भाषा हटे। भोजपुरी के प्रमुख विविधता वाली हिन्दी के उपभाषा मानल जाला।” उ कहले कि भोजपुरी भाषा के रक्षा करे खाती सरकार के ओर से कवनो प्रयास अभी तक नईखे भईल।
गृह राज्य मंत्री कहले कि, “पढ़ाई-लिखाई में जब-जब हिंदी खाती कवनो काम होखेला त ओकरा में भोजपुरी के प्रामाणिक मान्यता दिहल जाला।” उ बतवले कि एही कड़ी में केन्द्रीय हिंदी संस्थान एगो भोजपुरी-हिंदी-अंग्रेजी शब्दकोश भी प्रकाशित कईले बिया।
भोजपुरी के संविधान के आठवाँ अनुसूची में शामिल करे के सवाल प गृह राज्य मंत्री बतवले कि संविधान के आठवाँ अनुसूची में भोजपुरी के शामिल करे खाती कवनो समय-सीमा निश्चित नईखे हो सकत।
भोजपुरी भाषी लोग के संख्या से जुड़ल रुडी के सवाल के जवाब में सरकार 2001 के जनगणना के आंकड़ा पेश करत कहलस कि तब देश में भोजपुरी बोले वाला लोग के संख्या 330,99,497 (तीन करोड़ तीस लाख निन्यानवे हजार चार सौ सतानवे) रहे। रुडी एकरा प कहले कि संसद में पेश सरकारी आंकड़ा अनुमान के मुताबिक रहे अवुरी वर्तमान समय में भोजपुरी भाषी लोग के संख्या 4 करोड़ से जादे होई।
उ कहले कि “भोजपुरी एगो प्राचीन भाषा ह। देश के बहुत भाषा आठवाँ अनुसूची में शामिल बा, जवना में कुछ के बोलेवाला लोग के संख्या भोजपुरी के मुक़ाबले बहुत कम बा।”
केंद्रीय गृह मंत्रालय के जवाब प निराशा जतावत रुडी कहले कि भोजपुरी के ‘एक भारतीय भाषा’ कहत अनदेखी ना होखे के चाही। भोजपुरी के सम्मान अवुरी एगो निश्चित मुकाम के अलावे संविधान के आठवाँ अनुसूची में शामिल करावे के हमनी के प्रयास लगातार जारी रही।
रुडी कहले कि ‘भोजपुरी के विस्तार में हमनी के भागीदारी हमेशा रही’। उ आगे कहले कि आज भोजपुरी भाषा कवनो प्रकार के पहचान के मोहताज नईखे। भोजपुरी देश के संगे-संगे दुनिया के बहुत देश में बोलल जाता।
उ कहले कि आज भोजपुरी के बोले अवुरी जाने वाला लोग दुनिया के सभ महादेश में बाड़े। भाजपा सांसद कहले कि सूरिनाम, गुयाना, त्रिनिदाद, टोबैगो अवुरी फिजी आदि देश में भोजपुरी प्रमुखता से बोलल जाला।मालूम रहे कि पहिला बेर सांसद बनला प भोजपुरी में शपथ लेवे वाला रुडी अबकी बेर अलग-अलग कारण के चलते हिन्दी में शपथ लेले रहले।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva